চশমা নিয়ে একটা পুরনো গল্প মনে হয়ে গেলো। খুঁজে পাওয়া একটি হারানো চশমার মালিকানা দাবি করে বসলেন দুজন। যথানিয়মে কাজীর বিচার বসলো। এক নজর দেখার পরও প্রথমজন দাবিকৃত চশমার বৈশিষ্ট্য প্রমাণ করবেন কী, রংটাই বলতে পারলেন না। কিন্তু দ্বিতীয়জন চশমাটা দেখতে কেমন, হুবহু বর্ণনা দিয়ে গেলেন। যিনি চশমার রংটাই জানেন না তিনি মালিকানা দাবি করেন কী করে ? কাজীর ধমকে প্রথম ব্যক্তি কাচুমাচু হয়ে বললেন- ‘হুজুর, বেয়াদবি নেবেন না, আমি যে চশমা ছাড়া চোখেই দেখি না, আর চশমা পরলে সবই দেখি কিন্তু চশমা দেখি না।’ সম্প্রতি বগুড়া থেকে প্রকাশিত রহমান তাওহীদ সম্পাদিত ছোট কাগজ ‘অন্ত্যমিল’ কিশোরকবিতা সংখ্যার ওপর একটি অদ্ভুত কিসিমের আলোচনা পড়ে উপরোক্ত গল্পাংশটি মনে হলো। চোখের অবস্থা শোচনীয় হলে এবং সময়কালে হাতের কাছে পুরু চশমাটি খুঁজে পাওয়া না গেলে এমনটাই হয়। শিব গড়তে বাঁদর হয়ে যায়।